D. Lipšic, podpredseda vlády a minister spravodlivosti SR: (2004-09-07):
Právny poriadok musí upravovať efektívny vstup do podnikania. A to sme urobili zmenou systému obchodného registra a tá zmena funguje. Ale trhové prostredie musí vytvoriť aj rámec pre tých, ktorí sú v podnikaní neúspešní, a musí zabezpečovať aj efektívny výstup z podnikania a to je konkurz. Po skúsenostiach sa ukazuje, že dnešný zákon je zneužiteľný a konkurzné konanie trvá príliš dlhú dobu. To sú jedny z najčastejších námietok k platnej právnej úprave a jej aplikácii. Obsahom predloženého návrhu zákona o konkurze a reštrukturalizácii je nová právna úprava úpadku, ktorá zohľadňuje osobitosti slovenského právneho, ekonomického a podnikateľského prostredia a rieši problematické otázky v tejto oblasti. Zásady a princípy pre vypracovanie tohto návrhu zákona vychádzajú z legislatívneho zámeru zákona o úpadku, ktorý schválila vláda v júli minulého roku. Súčasná slovenská legislatíva upravujúca usporiadanie majetkových pomerov dlžníka v úpadku je značne nevyhovujúca. Stav nespokojnosti s existujúcimi koncepčnými riešeniami, štruktúrou, zrozumiteľnosťou a koherentnosťou súčasnej legislatívy vyvolal potrebu jej novej úpravy. Novelizácia dnešného zákona o konkurze a vyrovnaní by vzhľadom na zmenu v celkovej koncepcii insolvenčného systému nebola vhodnou metódou novej právnej úpravy. Preto sme pristúpili k vypracovaniu a predloženiu nového, samostatného zákona. Jednotlivé jurisdikcie sveta je možné podľa vplyvu legislatívy na systém riešenia úpadku rozdeliť do viacerých kategórií, od výrazne prodlžníckych až po výrazne proveriteľské právne úpravy. Napriek tomu, že samotné rozdelenie insolvenčných systémov na proveriteľské a prodlžnícke je v mnohých ohľadoch rozporuplné a ťažko rozlíšiteľné, základný proveriteľský smer sa javí ako žiaduci pre podporu optimálneho rozvoja podnikateľského prostredia. Proveriteľský smer umožňuje veriteľom účinne sa chrániť pred dôsledkami úpadku dlžníka a potláča zásahy zákona do komerčného postavenia strán pred úpadkom na rozumnú mieru. Predvídateľnosťou a zvýšenou mierou právnej istoty stimuluje obeh kapitálu a zlacňuje cenu peňazí. Tento smer je dnes reprezentovaný najmä Veľkou Britániou a krajinami, ktoré do istej miery vychádzali z jej právnych konceptov, Nemeckom, Holandskom, Švédskom a Japonskom. Na opačnej strane stoja krajiny románskeho sveta, najmä Francúzsko, Španielsko, Portugalsko, Belgicko a väčšina latinskoamerických krajín. Tretia veľká skupina sa sformovala okolo strednej cesty a to je napr. prípad Spojených štátov amerických alebo Rakúska. To znamená, že nejaké schematické delenie právnych systémov v oblasti konkurzného práva na anglo-americké a kontinentálne je absolútne irelevantné. Práve rakúska úprava je veľmi podobná dnešnej slovenskej úprave, ktorá sa v praxi zjavne neosvedčila. Postavenie veriteľov v prípade úpadku dlžníka je v Slovenskej republike slabé. Berúc do úvahy samotnú dĺžku konkurzného konania, ktorá je od 3 do 7 rokov, vymáhanie pohľadávok prostredníctvom konkurzu je značne neefektívne. Rozsah uspokojenia pohľadávok nezabezpečených veriteľov je veľmi obmedzený. Zabezpečeným veriteľom, ktorí majú svoje pohľadávky zabezpečené najmä cez záložné právo, sa málokedy podarí cez konkurz uspokojiť viac než 5 až 10 % zo svojej pohľadávky voči úpadcovi. Aktívna účasť veriteľov v priebehu konkurzu a počet reálnych prípadov úspešného vyrovnania ako nelikvidačnej alternatívy ku konkurzu sú zanedbateľné. Z uvedených dôvodov zvyčajne veritelia pristupovali a pristupujú ku konkurzu najmä za účelom oficiálneho odpísania nevymožiteľných pohľadávok. Navrhovaná právna úprava riešenia insolvencie sa pridŕža proveriteľsky orientovaného smeru, aj keď, samozrejme, dlžník nezostal bez akejkoľvek ochrany. Práve naopak, snažíme sa posilňovať ochranu dlžníka pred špekulatívnymi návrhmi na vyhlásenie konkurzu najmä tým, že pohľadávky, ktoré budú iniciovať konkurzné konanie, musia byť pohľadávkami judikovanými. Prípady manipulatívnych konkurzov sú všeobecne známe a všeobecne známy je aj postup rezortu spravodlivosti v týchto prípadoch. Zároveň sa ustanovuje možnosť vykonania reštrukturalizácie. Reforma sa snaží stimulovať podnikateľov, aby siahli po reštrukturalizácii ako preferovanej forme riešenia situácie podniku v ťažkostiach, a to najmä odstránením niektorých koncepčných obmedzení, ktoré boli doteraz uplatňované pri úprave vyrovnania. Rád by som zdôraznil, ako som už v úvode spomenul, dva podstatné prvky novej úpravy. Tým, že zavádzame mnohé lehoty pre konkurzné konanie, máme za cieľ skrátiť celkovú dĺžku, celkový čas konkurzného konania, zároveň zavádzame vyššiu mieru zodpovednosti a dohľadu nad správcami konkurznej podstaty, o čom bude ďalší návrh zákona o správcoch, dávame dôraz na odbornosť, ale zavádzame aj náhodný výber správcu prostredníctvom generátora, pretože skúsenosti nám preukazujú, že boli prípady, keď si v zmanipulovaných konkurzoch veritelia, či reálni alebo fiktívni, vyberali, ktorý správca bude speňažovať konkurznú podstatu. Medzi ciele novej právnej úpravy teda patrí zamedzenie straty hodnoty majetku úpadcu v období bezprostredne pred začatím konania a počas konania, zabezpečenie zrýchlenia konania a prijatie opatrení, ktoré stimulujú dotknuté strany, urýchlene konať a v konaní postupovať proaktívne, naznačenie východísk pre neformálne reštrukturalizácie, ktoré by predstavovali alternatívy formálneho konania pred súdom, zvýšenie štandardov zodpovednosti všetkých strán zúčastnených v konaní, najmä však správcov, zabezpečenie konzistencie cieľov reformy konkurzného práva s právom zabezpečenia záväzkov a koherentnosti celej právnej úpravy, odstránenie alebo prinajmenšom zúženie priestoru pre korupciu a odstránenie terajšej absencie medzinárodného práva súkromného a procesného, teda kolíznych noriem v oblasti konkurzu. Návrh zákona upravuje riešenie úpadku dlžníka speňažením majetku dlžníka a kolektívnym uspokojením jeho veriteľov alebo postupným uspokojením veriteľov dlžníka spôsobom dohodnutým v reštrukturalizačnom pláne. Návrh zákona takisto upravuje aj možnosť oddlženia fyzickej osoby, nepodnikateľa, ktorá sa dostane do situácie úpadku. Vážený pán predsedajúci, pani poslankyne, páni poslanci, v konkurznom práve je vždy dôležité nájsť rovnováhu medzi záujmami veriteľov a dobromyseľných dlžníkov. Som presvedčený, že sa nám to v návrhu nového konkurzného zákona podarilo. Ďakujem, pán predsedajúci.